text: АЛЕКСАНДЪР ПАНАЙОТОВ - БОНИ - Държавна опера - Варна | State Opera Theatre - Varna, Bulgaria
  АЛЕКСАНДЪР ПАНАЙОТОВ - БОНИ
  На снимката – Александър Панайотов с Лилия Илиева в "Мамма Миа" на Варненската детско-юношеска опера
  ВАРНЕНСКИ ДЕБЮТ в "ЦАРИЦАТА НА ЧАРДАША"
  19 октомври, 19.00, Основна сцена
  Талантливият тенор Александър Панайотов, един от многообещаващите млади солисти на Националния музикален и балетен център в София, все още студент в ДМА "Проф. Панчо Владигеров", ще играе за пръв път пред публиката в родния си град Бони в "Царицата на чардаша". Образът вече му е познат от столичната сцена.
  Александър Мутафчийски и Мария Павлова в "Царицата на чардаша"
  В оркестъра на Варненската опера, под диригентството на Цветан Крумов, ще свири майка му Светла Панайотова - цигулка. Наследил от нея любовта към музиката, талантливият певец започва творческия си път във Варненската детско-юношеска опера, където изпълняваше и понякога все още изпълнява водещи партии.
  Ролята на Бони, една от най-харесваните в "Царицата на чардаша", Александър поема от другия варненец и също Александър, звездата на Музикалния театър Александър Мутафчийски. Както знаете, неговата възстановка по режисьорската версия за тази оперета на предишния легендарен Бони - Видин Даскалов, спечели овациите на премиерния спектакъл в Летния театър това лято.
  "Сашо Мутафчийски много ми помогна за изграждането на ролята, следвах внимателно и указанията на режисьорката Марияна Арсенова. Изглежда се получи, защото тази роля беше причината да ме повишат в категория солист в Музикалния театър. Благодарен съм на всички колеги за помощта, не спирам да се уча всеки ден от по-добрите и чакам с нетърпение спектакъла пред моите варненски приятели и съграждани тази вечер", споделя Бони - Сашо Панайотов.
  Бон шанс на новия Бони с пожеланието тази роля да се превърне в коронна в неговия репертоар, както е при предшествениците му!
  Още повече, че той ще си партнира с великолепни солисти като Бойка Василева - Цецилия, Мария Павлова - Щаси, Лиляна Кондова - Силва, Людмил Петров - Фери Бачи, Закар Гостанян - Ронсдорф, Владислав Владимиров - Вайлерсхайм и актьора от Варненския драматичен театър Пламен Георгиев - Мишка.